# Sas Andor (1887–1962)

Sas Andor is azon kevesek közé tartozik, akik az első köztársaság magyar írói közül otthon érték meg a "jégtörő februárt" (az író kifejezése, amellyel a nemzetiségi politikában fordulatot jelentő 1948 februárjára célzott), s az ötvenes évek elején aktívan vett részt az irodalmi élet megindításában. Első cikkei, értekezései az Új Szóban jelentek meg, majd később valamennyi jelentősebb szlovákiai magyar lapban és folyóiratban publikálta írásait. Számos, Pozsony történetével kapcsolatos tanulmánya jelent meg a Fáklyában. A lapokban és folyóiratokban közölt cikkeinek, értekezéseinek nagy része még nincs összegyűjtve, csupán az 1951–1953 között publikáltakat adta ki a Történelmi és irodalmi tanulmányok (1953) című kötetében. A könyv tanulmányai a következő témaköröket tekintik át: Mérföldkövek és irányítók a szocializmus útján, A dolgozókkal menetelő tudomány és irodalom, A magyar irodalom köréből. Számos recenziót, kritikát írt csehszlovákiai magyar írók könyveiről is. Pozsony történetével kapcsolatos A koronázó város a bécsi kongresszustól a nagy márciusig (1973) című monográfiája.