# Huszár Sándor (1929–)

Huszár Sándor lírai karcolatokkal, anekdotikus novellákkal bizonyította tehetségét az ötvenes években; a Valaki közbeszól (1956), sőt a Számadás helyett (1959) című kötetében is a szegények, külvárosi gyerekek, gyári munkások múltbeli megaláztatásait, fájdalmas emlékeit idézte meg (Máriskó, A pompeji katona). A jelent idilli villanásokban, érzelmes mozzanataiban igyekezett rögzíteni, éppen ezzel a könnyedséggel akarva igazságot szolgáltatni külvárosi osztályos társainak a múltért (Marika-vekni, A rend nevében, Édesapám futballozik). Novellisztikájának lírai alaphangjához az író később sem lett hűtlen, s olyan írásaiban, amelyekben az emberi lélekbe, illetve a történelem dialektikájába próbált mélyebbre szállni, nemegyszer ismét a lírának juttatta az elsőséget (Annak emlékére, hogy egyszer összevesztünk, Ma éjszaka itt járt ...); nem egy újabb elbeszélése őrzi az indulás korának felhőtlen derűjét, ám többnyire éppen ezek a "töretlen" sajátosságok vezettek az Árva madár (1963) című novellás kötetének s kisregényének, a Főpróba utánnak (1964) a kudarcához. A drámai konfliktusok tisztázatlansága, a "riportos" elsietettség következtében e kisregény mélyen a témában rejlő lehetőségek alatt marad, pedig a munkáslányból az ötvenes évek elején színésznővé lett regényhős tragédiájából megszülethetett volna e korszak nagy regénye. Huszár vonzódása a tragikumhoz teljesebben, egyértelműbben valósult meg Jött egy leány a telepre című elbeszélésében, noha hősnője sokkal közelebb jár a Máriskó-féle elesettekhez, a fájdalmas múlt áldozataihoz, mint a jelen központi társadalmi problémáihoz; mégis, az írónak itt sikerült összhangot teremtenie politikai elkötelezettsége és minden magánemberi fájdalomra reagáló érzelmi hangoltsága, valamint az epikai, drámai és lírai elemek között. Esős délutánok a Tarka Ökörben (1974) című novellás kötetében a lírai és epikai elemeket Huszár egyéni, groteszk humora ötvözi sajátos egységbe. A Hét megindulása óta, a bukaresti hetilap főszerkesztőjeként, széles körű közéleti-publicisztikai tevékenységet fejt ki.