# Ordódy Katalin (1918– )

Az ötvenes évek elején riportokkal és versekkel jelentkezett Ordódy Katalin, majd regényíróvá fejlődött. Eddig megjelent regényei: Megtalált élet (1958), Nemzedékek (1961), Dunáról fúj a szél (1963), Az idegen (1968) nagyrészt erkölcsi kérdéseket vetnek föl. Az idegen arról szól, hogyan szabadul fel, válik önérzetessé egy elhanyagolt, nem szép, munkában elfásult feleség, amikor megismer és megszeret egy idegent, egy angol mérnököt. Mint műfordító, Ordódy számos szlovák epikus művét fordította magyarra. Gyermekverseket és ifjúsági elbeszéléseket is írt, első könyvét (Évi, Pisti, idesüss! 1956) is gyermekek számára írta. A szlovák-magyar együttélést realista módon ábrázolja A keskenyebb út (1971) című regénye. Társadalmi elkötelezettségű, de sablonos regénye a Kiküldetés (1977).