# Földes Péter (1916)

Földes Péter fordulatos, izgalmas történelmi regényekkel vált népszerűvé. Megírta Stromfeld Aurél (A túlsó partról, 1959), Szamuely Tibor (Drámai küldetés, 1962), Zalka Máté (Zalka Máté élete, 1966), Landler Jenő (Az utca hadvezére, 1970) életrajzi regényét; szórakoztató, népszerűsítő módon dolgozta fel a honfoglaló vezérek történetét (A karvalyos zászló, 1972; Árpád után, 1977). A Margaréta-ügy (1966) az 1918-as polgári forradalom regénye, a Villa az Andrássy úton (1969) című történelmi regény pedig a Tanácsköztársaság idejének feszült, izgalmas napjaiban játszódik.

Az író saját második világháborús élményei alapján eleveníti meg a keleti front világát Az ismeretlen falu (1973) című regényében. Az Érik a ropogós cseresznye (1971) Kaplony István félbemaradt műegyetemi hallgató és karpaszományos tizedes fronttapasztalatairól számol be.

Földes Pétertől a történelmi tájékozódás mellett nem idegen a sci-fi világa sem. Az ibolyaszínű fény (1956) című fantasztikus regény a maga eszközeivel arra keresi a választ, hogy mi lesz egy találmány sorsa, boldoggá teszi-e az emberiséget vagy pedig szenvedések forrásává válik.