# Ignotus Pál (1901–1978)

Ignotus Pál a Nyugat főszerkesztőjének fia, a polgári radikálisok vezető publicistája volt. Az Esti Kurír főmunkatársa, majd a Szép Szó szerkesztője lett, szoros barátságot tartott fenn József Attilával. Bátor cikkekben leplezte le a jobboldali mozgalmak törekvéseit és a németbarát külpolitikai tájékozódás veszélyét. 1933-ban adta közre A horogkeresztes hadjárat című kötetét. A demokratikus erők összefogásának történelmi szükségességét azonban nem értette meg, az urbánus írók nevében szüntelenül támadta a népi mozgalom képviselőit. 1939-ben Angliába emigrált, a londoni rádiónál dolgozott.

A felszabadulás után a londoni magyar követség munkatársa lett, de részt vett a hazai irodalmi életben is. A Haladás című hetilapban közölte tanulmányait és cikkeit, valamint Csipkerózsika című folytatásos regényét, amelyben József Attila életének néhány mozzanatát is feldolgozta. 1949-ben hazarendelték és koholt vádakkal bíróság elé állították, csak 1956-ban szabadult. Rehabilitációja után a szerveződő Irodalomtörténeti Intézetnél helyezkedett el, majd 1956 őszén Angliába távozott, 1962-ig a londoni Irodalmi Újság szerkesztője volt, publicisztikai tevékenységet fejtett ki. 1957-ben Münchenben jelentette meg Börtönnaplóm című verseskötetét. A hetvenes években több alkalommal is hazalátogatott, s jobban megismerkedett a magyar társadalom fejlődésével. Növekvő rokonszenvének Hungary (1972) című országismertető munkájában is hangot adott. Emlékiratait, amelyekben a harmincas évek irodalmi életét idézte fel, az Irodalomtörténet című folyóiratban jelentette meg.