# Polgár András (1937)

Polgár András igen érdekes, szikár, élesre vágott párbeszédekkel és monológokkal dúsított regénnyel, a Vakrepüléssel (1965) kezdte pályáját. A magánéleti konfliktust földolgozó, két ember kapcsolatát tárgyaló könyv megírásán erősen érezni Hemingway hatását. A Tolókocsiban (1969) összefogott két kisregényben már inkább hagyatkozik fantáziájára, s érdekes képet rajzol az élet bizonytalanságairól. S az életszerűség még megkapóbban érvényesül Anna, te vagy? (1970) című regényében. A cselekmény átfogja e század sok borzalmát, embertelenségét, s megkapó hitellel érzékelteti, hogy a reflexeinkké vált félelmet csak a másik emberrel szembeni nyitottság és a szeretet hétköznapi gyakorlata győzheti le. Az Apuka (1972) épp ennek az érzésvilágnak a hiányából vezeti le a tragédiát, a fiatal munkás halálát, s ugyanannak a rétegnek beszűkült életszemléletét ábrázolja, melyet Fejes Endre jelenített meg a Rozsdatemetőben.

Polgár András regényeit gazdag életanyag, a megírás biztonsága s az érdekességre való törekvés jellemzi. Eközben azonban a kor időszerű erkölcsi és emberi kérdéseit is felvillantja s felelősen keresi azok megoldását. Sikeres televíziós játékok és színművek szerzője.