# LÁSZLÓ GYULA (1915)

László Gyula (1915) a Népszava körül gyülekező írók között, majd a "munkásírók" csoportjában lépett fel. Első versei 1933-ban A mi életünk című antológiában láttak napvilágot. 1936-ban díjat nyert a Világirodalmi Szemle elbeszéléspályázatán. Írásai a Gondolatban és a "munkásírók" kollektív kiadványaiban jelentek meg, 1939-től kezdve az illegális kommunista mozgalom gyermekszervezetében dolgozott. A felszabadulás után a Szabadság című lap munkatársa, a Pajtás, majd a Természetjárás című lapok szerkesztője volt. Részt vett az Írószövetség titkárságának munkájában, vezette a Népszabadság gyermekrovatát, majd az Irodalmi Alap igazgatójaként dolgozott. Versei mozgalmi élményeivel foglalkoznak, főként gyermekverseket ír. 1965-ben jelent meg Egy fiú elindul című ifjúsági regénye.