# Petkovics Kálmán (1930–)

A szociográfia ihlette Petkovics Kálmán munkásságát, amely a Fekete betűs ünnep című kötetével kezdődött. Tudósításokat írt ebben egy bácskai faluról, és jó érzékkel ragadta meg egy-egy vajdasági vidék sajátos kérdéseit, a tanyai ember és a város árnyékában élő falvak életét. Ez jellemzi a Reggel ötkor fütyül a vicinális című könyvének írásait is. A hatvanas évek végén a lírai történetírás egy figyelemre méltó változatát teremti meg A tizennyolc nyárfa és az Áprilistól novemberig című könyveiben. Az elsőben a szabadkai munkásság két világháború közötti harcainak krónikása, a második a fasiszta megszállás első időszakának szabadkai eseményeiről szól. A történetíró módszerességét és dokumentumigényét ötvözte ezekben a műveiben a riport feltételezte közlésmóddal, és ilyen módon alkotta meg a dokumentumriport lírai felhangokat is megszólaltató változatát.