# Műfajtörténeti visszapillantás

Az új Magyarország felfedezése már indulásakor tudatos örököse, jó sáfára kívánt lenni a harmincas évekbeli hagyománynak. Hagyományon, miként erre a sorozatcím utal, elsősorban a Sárközi-féle vállalkozást lehet s kell értenünk, de korántsem csak azt. Sárköziék vállalkozása ugyanis egy szélesebb medrű folyamatnak volt hullámverése, s mint ilyen, magán viseli a folyamat sajátos jegyeit, de anélkül, hogy kimerítené azokat. Szorosan műfajtörténeti szemszögből pedig meglehetősen kevés tanulsággal szolgál, hisz kiteljesedését a hivatalos kultúrpolitika megakadályozta: tervezett tíz kötetéből mindössze három jelent meg. Közülük is csak kettő a szóbanforgó sorozatban, a harmadik már az Írás és Szolgálat Munkaközösség gondozásában látott napvilágot. A műfaji előzményeket számbavevő vizsgálódást tehát a sorozaton kívül megjelent művekre is ki kell terjeszteni, sőt, célszerű az elébb említett társadalmi folyamat egészére visszapillantanunk.