# L. Gály Olga (1921–)

A felszabadulás utáni szocialista költészet úttörő lírikusai között tartjuk számon L. Gály Olgát. Eddig három verseskötete jelent meg: Hajnali őrségen, Halkan szólok, Tiszta vászon. Első kötete főként politikai lírát, az új élet szépségeit dicsérő verseket tartalmaz. Második könyve szubjektív hangú, elsősorban a női lélek érzékenységéről és élményeiről szól: szerelméről, gyermekeiről, házasságáról. Költői stílusára, hasonlataira jellemző, hogy nagyrészt női vonatkozásúak. Tiszta vászon című kötetében erős gondolati igény, a cselekvés és a változtatás őszinte szándéka, a társadalmi helyzet és a költői sors reális felmérése, objektív látás nyilvánul meg. Legjobb verseiben teljesen egységes a gondolati és képi tartalom (Danaok hegye, Nyárutó, Április).