# Kovács Imre (1913–1981)

Kovács Imre a népi mozgalom írója, legismertebb könyve A néma forradalom (1937); a Márciusi Front egyik alapítója, neve az 1937-es kiáltvány aláírói között szerepelt. Részt vett a Nemzeti Parasztpárt alapításában, később az ellenállási mozgalom egyik vezetőjeként tevékenykedett; a parasztpártnak 1946-ig volt a főtitkára. 1945–47-ben {389.} országgyűlési képviselő, 1947-ben hagyta el az országot, svájci és franciaországi tartózkodás után Amerikában telepedett le. Regénye (Ninety and nine, Róma 1955) angol nyelven jelent meg; számos cikket és tanulmányt publikált. Az emigráció kiemelkedő személyiségeként a "demokratikus szocializmus" és a "harmadik út" eszméiből ötvözött ideológiájával viszonylag mérsékelt álláspontot képviselt. Vérbeli politikus, szenvedélyesen vitázó publicista és jószemű, világos stílusú író volt, figyelemmel kísérte a magyarországi eseményeket és azokat világpolitikai összefüggésekbe állítva próbálta értékelni és magyarázni. Magyarország megszállása (Toronto' 1979) című könyve önéletrajz és dokumentumregény keveréke. "Öt év történetét írtam meg – mondja az Előszóban – 1942-től 1947-ig, jórészt személyes élmények és tapasztalatok alapján, háttérben a nagyhatalmak roppant összecsapásának és végzetes tévedéseinek felvázolásával. Az öt év a magyar történelem legtragikusabb szakasza, vereséggel és bukással, majd újrakezdéssel." A Márciusi Front (New Brunswick 1981) című munkájában a népi mozgalom történetére tekintett vissza.