# {971.} SÁNTA FERENC (1927)

FEJEZETEK

- Hagyományos elbeszélés és tárgyias jelkép
- Egyén és történelem
- Kiadások
- Irodalom

1954 elején ismerkedett meg Szabó Pál egy pestlőrinci könyvtár olvasói között a huszonhat éves traktorgyári munkással. Az ezrekben számolható író–olvasó ankétok sorában ez az egy nagyon sikeresnek bizonyult. A beszélgetés után Szabó Pál novellát kapott az ismeretlen fiatalembertől, s a Sokan voltunk hamarosan megjelent az Irodalmi Újságban, s nem sokkal később az Új Hang közölte a Kicsi madár című elbeszélést a fölfedező köszöntőjének kíséretében.

Sánta Ferenc megszólalásával új prózai nemzedék lépett az irodalomba; egy régtől várt és kissé elkésetten érkező nemzedék, mely évjárat szerint a korábban induló költők: Juhász Ferenc, Nagy László, Simon István generációjához tartozott. Később bebizonyosodott, nemcsak életkor és származás rokonította, hanem az irodalmi törekvések és eszmények, a világlátás és magatartás azonossága is összefűzte őket – legalábbis átmeneti időre.