# MAGYAR FERENC (1916)

Magyar Ferenc (1916) a megújuló katolikus publicisztika egyik vezető egyénisége, 1970 óta az Új Ember felelős szerkesztője. Botorkáló emberek (1962) című novelláskötetében válogatott elbeszéléseit gyűjtötte egybe. Rá is Móra Ferenc csendes, szemlélődésre hajlamos humanizmusa hatott elsősorban, de a mintákon túlemelkedve, saját világot teremtett, amelynek színező, motiváló tényezője a palóc lelkiség. Ennek ő az egyik legjobb ismerője. Természetes egyszerűséggel szól a nép nyelvén, ízes fordulatokkal, jellegzetes kifejezésekkel beszélteti hőseit, akik majdnem mindig egyszerű, esendő emberek. Ideig-óráig szembenéznek életük kisszerűségével, és igyekeznek kitörni korlátaik közül, míg végül megoldást találnak a szeretet mindent feloldó – de az elbeszélések drámaiságát gyengítő – erejében.