# Tóth László (1949–)

Tóth László első kötete, A hangok utánzata (1971) elfordul a klasszikus költészet hagyományaitól, lemond a realista kifejezés és ábrázolás lehetőségeiről, önmaga elemzésével és új költői nyelv megteremtésével kísérletezik. Második verseskötetében (Ithakából Ithakába, 1975) sem szakít a neoavantgarde kísérletekkel, de személyes emlékeinek felidézésével szubjektív viszonyt alakít ki a világgal. Már nemcsak a teremtett tárgyak közül hiszi egynek magát, hanem tudatosan próbálja felmérni helyzetét, lehetőségeit, perspektíváját.