# Molnár Kata (1899–1968)

Molnár Kata nemzedéke egyik legjelentősebb alakja volt a negyvenes évek elején. Regényeit Schöpflin Aladár is nagyra értékelte. A lélek készülődikben (1938) és A földalatti folyóban (1940) akkor úttörő formai megoldásokat alkalmazott, belső monológokkal, az idő síkjainak egymásra vetítésével és a tér játszi kitágításával kísérletezett. A felszabadulás után elbeszéléseket írt, melyeket Anyák születnek (1955) című kötetében adott ki. Néhány maradandó, értékes novella olvasható e kötetében, kivált az Indulj már!, melynek kissé hisztérikusra fokozott jeleneteiben kitűnően érzékelteti az írónő a fájdalom és az öröm szimultaneitását. Visszavonultan dolgozott tovább élete utolsó éveiben. Hatalmas regényt írt, melynek több száz lapjával el is készült. Megérdemelné, hogy hagyatéka kiadásra kerüljön, úttörő érdemeire pedig felfigyeljen az elemző irodalomtörténet-írás.