# Péchy Blanka (1894–1988)

Péchy Blanka életének legnagyobb és maradandó sikerei a színházhoz fűződnek, igen népszerű lett azonban színészregénye, melyet Jászai Mariról írt 1958-ban. Ugyancsak színésznő, Bulyovszkyné Szilágyi Lilla a hőse kitűnően felépített dokumentumregényének, a Hűséges hűtleneknek (1969). A memoár irányába mutatott Regénye, mely 1963-ban jelent meg első kiadásban, de ezt tíz év alatt további kettő követte. A Regény főalakja Péchy Blanka férje, Magyar Lajos, a szocialista mozgalom egyik kiemelkedő alakja.

{359.} Az Este a Dunánál (1977) előszavában elmondja az írónő, hogy "régi respektust" őriz a memoárirodalom iránt, ő maga azonban szerényen elhárítja magától ezt a műfaji megjelölést, inkább cikkeiből összeállított emlékfüzérnek nevezi könyvét. Az Este a Dunánál azonban memoárnak sem utolsó, a magyarázó szövegekkel kiegészített arcképsor egy gazdag élet legérdekesebb találkozásainak egymásutánját varázsolja elénk életszerű hűséggel, emberi melegséggel. A színészarcok mellett találó vonásokkal mutatja be Herczeg Ferencet, Gábor Andort, Heltai Jenőt és a haldokló Devecseri Gábort. Érdekes, tanulságos mozaikjaiból a kor egészére vonatkozóan is hasznos ismereteket nyerhetünk.