# Nyéki Lajos (1926–)

Nyéki Lajos Balassagyarmaton született, 1951-ben szerzett magyar-francia szakos tanári képesítést a budapesti egyetemen. 1956 végén telepedett le Franciaországban, az Alliance Française párizsi központjában tanított, jelenleg a Sorbonne magyar intézetében dolgozik. Tanulmányokat és kritikákat is ír, műfordításokkal is foglalkozik. 1963-ban a római Katolikus Szemle kiadásában látott napvilágot Elválasztás című verseskötete. Verseiben az idegen környezetben élő magyar költő identitástudatát fogalmazza meg. A nyelvben találja meg a magányos félelmek leküzdéséhez szükséges szellemi erőt: "Teremtsd magad hát, amíg teheted, / szakítva, ami összenő, / zúzva, ami mered, / megkövesítve, ami illanó, / ne hagyd magad: kapálózz az idő / pára markában, hisz azért való / a halál is, mivel megnevezed" (Óda a nyelvhez).