# Varga Imre (1950–)

A fiatal nemzedék azóta legtöbbet emlegetett és legismertebb költői Tóth László és Varga Imre lettek. Varga költészetét első kötetének (Crusoe-szaltók, 1975) utószavában így jellemzi Koncsol László: "... tehetsége kétségtelen. Erről nem csupán verseinek friss-plasztikus képanyaga, nyelvének egyre teltebb hangzása, eleven szótára, szavainak fénye, tehát egy-egy felületileg is érzékelhető formai elem, hanem néhány mélyebb kutatószonda eredménye is meggyőzhet bennünket [...] a dolgok lényegére épülő katarzisos művészeteszménye, melynek kontúrjai már itt, az első könyvben kivehetők, illetve az egységes dilemmarendszer, amelyből a kötet versanyaga kifejlődik." Varga újabb költészetére a neoavantgardizmus mellett hatással van a hagyományos népköltészet és Weöres Sándor lírája is.