# Kutasi Kovács Lajos (1920–)

Kutasi Kovács Lajos a negyvenes évek elején újságíró volt vidéken és Budapesten, 1945-ben hagyta el az országot, nyugat-németországi tartózkodás után 1949-ben kivándorolt Brazíliába. Sokoldalú írói, újságírói és szerkesztői tevékenységet fejtett ki, 1950-től majdnem húsz éven át szerkesztette a Dél-Amerikai Magyar Hírlapot, több regénye, elbeszéléskötete jelent meg, és tudományos-irodalmi évkönyveket is szerkesztett. Legjelentősebb műve a Szereposztás (Brüsszel 1961). A regény, amelyet spanyolul is kiadtak (1965), egy dél-amerikai magyar emigráns színészegyüttes sorsát, drámáját és széthullását beszéli el.