# Dénes György (1923–)

Dénes György adta ki a felszabadulás után az első verseskötetet Magra vár a föld (1952) címmel. Közérthető eszmei tartalom, a népdalok ritmusa, bizonyos sematizmus jellemezte, de mindez forradalmi pátosszal hangzott. Későbbi kötetei, a Kék hegyek alatt (1955), a Hallod, hogy zengenek a fák? (1962), az Évek hatalma (1966) egyre inkább a csalódás, a vívódás jegyeit viselik magukon. Válogatott költeményei 1970-ben Az idő börtönében címmel jelentek meg. További kötetei: Mélység fölött (1972), Szemben a mindenséggel (1976).

Dénes az ötvenes évek szlovákiai magyar irodalmának legtermékenyebb, legolvasottabb költője volt. Lírája nem az elit olvasóközönség, hanem inkább az átlagolvasó érzéseit és gondolatait fejezte ki, általában hagyományos költői eszközökkel. Költői stílusában, szóképei közt főként a megszemélyesítések uralkodnak. Verseiben olykor stílushiányok, képzavarok is találhatók; stílusérzéke nem eléggé határozott.