# Halász Péter (1922–)

Halász Péter első regénye (Szülei elváltak) 1942-ben jelent meg Griff kiadásban, a második 1943 őszén (Két férfi), több kisregényét a Világvárosi Regénytár ponyvasorozatában adták ki. A felszabadulás után a Madách Kamara Színház mutatta be Vihar után (1946) című színdarabját. Írt filmforgatókönyvet is (Város alatt). Újságíróként dolgozott, 1956-ban hagyta el az országot, az Egyesült Államokba került, később áttelepült Londonba. Fordulatos, időszerű témákat feldolgozó regényeket írt, olvasmányos, szórakoztató formában. Kitűnő megfigyelő és vérbeli újságíró, ügyesen bonyolítja regényei történeteit. Kinti első regénye 1960-ban jelent meg (Tatárok a Széna-téren), legnagyobb sikere és visszhangja Második Avenue (New York 1968) című regényének volt, amely egy 1956 után Amerikába került magyar család sorsán keresztül ábrázolja a régi kivándoroltak és az új emigránsok széthulló életét. Minden szépítés nélkül rajzolja a kallódó életeket, a New York-i magyar kolónia lassú felmorzsolódását. Sikert aratott Miszter Honfitárs (New York 1965) című regényével is.