# Sulyok Vince (1932–)

Sulyok Vince a Győr megyei Ménfőn született, Győrött, Budapesten és Egerben végezte tanulmányait. 1957-ben távozott Norvégiába, 1963-ig az oslói egyetemen tanult, azóta az ottani Egyetemi Könyvtár munkatársa. 1958-ban a Katolikus Szemle kiadásában Rómában jelent meg Rámdöntött világ című verseskötete, majd 1961-ben a brüsszeli Magyar Ház kiadásában Céltalan ég alatt című kötete. 1965-ben Gömöri Györggyel közösen Karácsonyi csillag címen adott közre válogatást Borisz Paszternak verseiből. 1977-ben a budapesti Európa Kiadónál Téli levél címen szerkesztett modern norvég költői antológiát, 1978-ban ugyanott Rolf Jakobsen válogatott verseinek fordítását jelentette meg. Költészete érzékletes képekben ragadja meg az északi természet titokzatos szépségét (Szarvas az erdőn), az északi ember vágyakozásával fordul a napsütötte déli tájakhoz (Elveszetten a nyárban), s szelíd nosztalgiával idézi fel messze maradt gyermekkorának emlékeit (Elégia).