# Túrmezei Erzsébet

Túrmezei Erzsébet (1912) a balassagyarmati evangélikus szeretetotthon vezetője volt. Az evangélikus egyházi lapok rendszeresen közölték verseit és műfordításait. Négy verseskönyvének válogatott anyagát finnül is kiadták, Anna-Marija Raittila tolmácsolásában. Líráját átlelkesült hit, benső alázat, kicsit keresett szókincs, hagyományos képalkotás jellemzi.

Az Új Élet olykor színvonalas versrovatának rendszeres munkatársai azok a zsidó származású költők, akik a Scheiber Sándor szerkesztette évkönyvekben is közlik verseiket. Kevésbé ismert Bródy László (1897–1984) neve, akiről Évek seregszemléje (1940) című verseskönyve kapcsán Fodor József nyilatkozott nagy elismeréssel, megállapodott, érett költőnek nevezve őt. 1945 után is rendszeresen jelentek meg verseskönyvei. A Törpeversekhez (1971) Komlós Aladár írt nagyra becsülő bevezetést, utolsó könyvét, A biblia turistáját (1981) Sásdi Sándor ajánlotta hasonlóan meleg szavakkal. Bródy László kulturált verselő volt, nem annyira a modern törekvések vonzották, szívesebben élt a századvég lírájának áttetsző, egyszerű formáival.