# Czigány Lóránt (1935–)

Czigány Lóránt Szegeden kezdte, majd Oxfordban és Londonban fejezte be egyetemi tanulmányait, 1965-ben szerzett doktorátust magyar irodalomtörténetből. A British Museum könyvtárának magyar szakreferenseként kezdett dolgozni, nagy érdemei vannak a könyvtár magyar gyűjteményének kiegészítésében. Ezután a Kaliforniai Egyetemen tanított magyar irodalmat Berkeleyben. Visszatérve Londonba mint független tudományos kutató dolgozik, tanulmányai az Új Látóhatárban és az Irodalmi Újságban, továbbá angol és amerikai szakfolyóiratokban jelennek meg. Irodalomtörténeti előadásait a hollandiai Mikes Kelemen Kör kiadványaiban adta közre. A magyar irodalom fogadtatása a viktoriánus Angliában 1903–1914 című könyve 1976-ban Budapesten jelent meg. E munkájában a reformkori angol utazók magyarországi beszámolóit, az 1849-es magyar emigránsok angliai irodalmi tevékenységét, valamint Petőfi Sándor és Jókai Mór munkásságának angliai fogadtatását dolgozta fel. Folyóiratokban megjelent néhány elbeszélése is.