# Makkai Ádám (1935–)

Makkai Ádám Budapesten nevelkedett, édesanyja Ignácz Rózsa, a népszerű írónő volt. Magyar-francia szakon tanult, 1956-ban távozott az Egyesült Államokba, tanulmányait a Harward és a Yale egyetemen fejezte be. Honoluluban, majd a malájföldi Kuala Lumpur egyetemén tanított, később Los Angelesben kutatómunkát végzett, jelenleg a chicagói egyetemen tanít nyelvészetet. Az Amerikai Magyar Írók kiadásában 1966-ban jelent meg a Szomj és ecet, 1970-ben K2 =13 című verseskötete. József Attila vonzásában indult költészete, később mindinkább az avantgarde hatása alá került. Érdekes karikírozó tehetséggel rajzol képet amerikai környezetéről, kiábrándultan számol be emigrációs tapasztalatairól. Költői nyelvében a szatirikus hangnak, gyakran a "halandzsa" szövegnek ad szerepet.