# Juhász Géza (1924–)

Juhász Géza Feketicsen született, egyetemi tanulmányait Újvidéken és Budapesten végezte. Az újvidéki Forum könyvkiadóban dolgozott, hosszabb időn keresztül a kiadó igazgatója volt, később főiskolai tanár. Irodalomtörténészi munkája során a vajdasági magyar irodalom, illetve a magyar-délszláv irodalmi kapcsolatok kérdéseivel foglalkozott. 1965-ben adta közre Papp Dániel (Egy kimaradt fejezet a magyar irodalom történetéből) című kismonográfiáját, amelyben a századvég hosszú időn át homályban maradt bácskai írójának munkásságát dolgozta fel. Könyvek országútján (1973) című kötetében a jugoszláviai magyar könyvkiadás helyzetével és feladataival, a vajdasági magyar irodalom és a délszláv irodalmak viszonyával, illetve a Magyarországon kívüli magyar irodalmak egymás közötti kapcsolataival foglalkozott. Kötetének függelékében összeállította a jugoszláviai magyar szerzők 1945–1970 közötti munkásságának könyvészetét. Mint a vajdasági magyar irodalom kutatója Csuka Zoltánról írt tanulmányt, illetve Majtényi Mihályról (1978) kismonográfiát. Műfordítóként jugoszláv esszéket tolmácsolt magyarul (Vallomások, 1965; Korok, nézetek, alkotások, 1969).