# Kádár Erzsébet (1901–1946)

Kádár Erzsébet e nemzedék jelentős novellista tehetsége. Harminc szőlőskosár című elbeszéléskötetét 1944-ben publikálta. Kötete szinte visszhangtalan maradt, az író újrafelfedezésére csak a Kegyetlenség (1966) című elbeszéléskötete kapcsán került sor. Vas István írja a válogatás előszavában, hogy Kádár Erzsébet Augusztus című elbeszélése az egyik legjobb magyar novella, s magában hordja a nagy regény ígéretét. A nagy mű azonban már nem születhetett meg. A felszabadulás után csak egy-két írásra futotta az író idejéből, köztük a döbbenetesen hiteles Félelemre (1945), amelynek négy kurta lapján olyan kemény és rezzenéstelen képet adott, mint legjobb, legteljesebb elbeszéléseiben.